Յուկո Ցուշիմա

**Սատոկո Ցուշիմա** (30 մարտի 1947 - 18 փետրվարի 2016 թ.), հայտնի իր գրչանունով՝ **Յուկո Ցուշիմա** (津島 佑子), ճապոնացի ​​գրող, էսսեիստ և գրաքննադատ։ Ցուշիման իր կարիերայի ընթացքում արժանացել է Ճապոնիայի բազմաթիվ գրական մրցանակներին, այդ թվում՝ Իզումի Կյոկայի անվան գրականության մրցանակին, Նոմա գրական նոր դեմքի մրցանակին, Նոմա գրական մրցանակին, Յոմիուրիի մրցանակին և Տանիզակիի մրցանակին։ «New York Times»-ը Ցուշիմային անվանել է «իր սերնդի ամենակարևոր գրողներից մեկը»։ Նրա ստեղծագործությունները թարգմանվել են ավելի քան մեկ տասնյակ լեզուներով։

## Վաղ կյանք
Ցուշիման ծնվել է Միտակայում, հայտնի վիպասան Օսամու Դաձայի և Միչիկո Իշիհարայի՝ աղջիկների դպրոցի ուսուցչուհու ընտանիքում (նա եղել է երկու դուստրերից կրտսերը)։ Նրա հայրը ինքնասպան է եղել, երբ Յուկոն մեկ տարեկան էր, հետագայում այս փորձառությունը նշանակություն ունեցավ նրա «Ջրային թագավորություն» պատմվածքում։

## Կարիերա
Շիրայուրիի կանանց համալսարանում սովորելիս հրապարակել է իր առաջին գեղարվեստական գրականությունը։ 24 տարեկանում նա հրատարակեց իր առաջին պատմվածքների ժողովածուն՝ «Կառնավալը» («Շանիկու-սայ»)։ Նա իր ստեղծագործությունների շնորհիվ արժանացել է մի շարք գրական մրցանակների։ 1972 թվականին նրա *Հղի աղվեսով* պատմվածքը («Kitsune wo haramu») արջանացավ Ակուտագավայի մրցանակի երկրորդ տեղին։ Նա արժանացել է Իզումի Կյոկայի մրցանակին 1977 թվականին *Kusa no Fushido*-ի («Խոտերով ննջասենյակ») համար, և ստացել է առաջին ամենամյա Նոմա գրական նոր դեմքի մրցանակը *«Hikari no ryōbun»* («Լույսի տարածք») ստեղծագործուլյան համար 1979 թ.։ 1983 թվականին նա արժանացել է Կավաբատա Յասունարիի գրականության մրցանակին իր «Դանմարի իչի» («Լուռ առևտրականները») պատմվածքի համար, իսկ 1986 թվականին նա արժանացել է Յոմիուրիի մրցանակին իր «Yoru no hikari ni owarete» («Գիշերվա լույսով քշված») վեպի համար։ 1998 թվականին նա արժանացել է Տանիզակիի 34-րդ մրցանակին և 51-րդ Նոմա գրական մրցանակին *Hi no yama – yamazarukiի* վեպի համար («Հրե սար. Վայրի կապիկի հաշիվ»)։ 2002 թվականին նա արժանացել է Օսարագի Ժիրոյի մրցանակին *Warai ookami* -ի(«Ծիծաղող գայլ») համար։

## Գրական ոճ
Ցուշիմայի աշխատանքները հաճախ բնութագրվում է որպես ֆեմինիստական, թեև նա այս պիտակը չի կիրառել իր սեփական աշխատանքի վրա։ Նրա գրությունները ուսումնասիրում են մարգինալացված մարդկանց կյանքը, սովորաբար կանանց, ովքեր պայքարում են սեփական կյանքը վերահսկելու համար՝ ընդդեմ հասարակության և ընտանեկան ճնշումների։ Նա նշել է Թենեսի Ուիլյամսին որպես իր համար գրական ոգեշնչման աղբյուր։ Ի տարբերություն իր ժամանակակիցներից շատերի, Ցուշիման գրում էր այն կանանց մասին, ում ընտանիքի անդամները լքել էին նրանց։ Նրա պատմությունները, որոնցից մի քանիսը հիմնված են իր սեփական միայնակ փորձի վրա, կենտրոնանում են լքվածության հոգեբանական այն ազդեցության վրա, որոնք վերապրում են լքված մարդիկ։

## Ծանոթագրություններ

## Արտաքին հղումներ
* Profile  J'Lit Books-ում Ճապոնիայից
* ''Ծիծաղող գայլ''-ի համառոտագիր JLPP-ում (Ճապոնական գրականության հրատարակչական նախագիծ) 
* Memento libri. New Writings and Translations from the World of Tsushima Yūko (1947~2016), խմբագրվել է Էնն ՄակՆայթի և Մայքլ Բուրդաղսի կողմից, «Ասիա-Խաղաղօվկիանոսյան ամսագիր. Japan Focus* 16, 12, 2 (15 հունիսի 2018)
* Յուկո Ցուշիմա, *Home Ground*, թարգմանվել է Ջերալդին Հարքուրտի կողմից, «Ասիա-Խաղաղօվկիանոսյան ամսագիր. Japan Focus* 16, 12, 3 (15 հունիսի 2018)
* 1970-ականների ճապոնական վեպը, որը տանում է դեպի Ֆերանտեի ճանապարհը, Ջայանգ Ֆանի կողմից, «The Նյու Յորք Թայմս» (15 մարտի 2019)